Foto: South China Morning Post Yaqinda kuchli zilzila va sunami sodir bo‘lgan Indoneziyaning Sulavesi orolida vulqon uyg‘ondi, deb xabar bermoqda Associated Press. Orol shimolidagi Soputan vulqoni 6 km balandlikka kul chiqarib tashladi. Rasmiylar vulqonning faolligi haqida samolyotlarni ogohlantirdilar, ammo Sulavesi aholisini evakuatsiya qilish haqida e’lon qilinmadi. «Zilzila vulqonning uyg‘onishiga sabab bo‘lgan bo‘lishi mumkin, ammo to‘g‘ridan-to‘g‘ri bog‘liqlik hali aniqlangani yo‘q», - deya ma’lum qildi vulqonshunos Kasbani Tempo axborot portaliga. Eslatib o‘tamiz, avvalroq Indoneziya qirg‘oqlarida yana bir zilzila ro‘y bergani xabar qilingandi. Indoneziyaning Flores oroli yaqinida 5.9 magnitudali zilzila ro‘y berdi. Bu haqda AQSh Geologiya xizmati saytida ma’lum qilingan. Ta’kidlanishicha, zilzilaning markaziy nuqtasi oroldan 250 km masofada joylashgan. Xizmat ma’lumotlariga ko‘ra, zilzila sunamini keltirib chiqarmagan.